钦定古今图书集成/明伦汇编/氏族典/第305卷 > 《廖用贤尚友录》 > 常据
## 钦定古今图书集成/明伦汇编/氏族典/第305卷 > 《廖用贤尚友录》 > 常据

按《前凉录》，“据字元琰，炖煌人也。年十四，拜奉车都尉，
从梁肃征陇右，与王擢遇于邢冈，相拒十馀日，据衔
枚密击，遂大破之。由是显名，迁宁戎校尉。麻秋之攻
枹罕也，据固守大城，秋率众围城上西北隅，据使宋
修等拒之，短兵接战，俘斩二百馀人，秋众乃退。重华
时，仕为骑都尉，性直敢言，见长宁侯祚，与宠臣赵长”
等结异姓兄弟，谋将为乱，心不平之。重华末年，有《螽
斯》虫集安昌门外，缘壁逆行。据因谏曰：“《螽斯》是祚小
字，今乃逆行，灾之大者。愿请出祚以安凉土。”重华曰：
“子孙繁昌之征，何为灾也？吾昨梦祚摄位，方委以周
公之事，使辅幼子，君是何言也！”及重华卒，祚果杀灵
耀，凉州大乱。天锡嗣位，迁为征东将军。秦苻坚使姚
苌等攻凉，据率众三万军洪池，欲先击姚苌，须天锡
命。会苌率甲士三万为前驱，与据战于洪池。据兵败
绩，马为乱兵所杀，其属董儒授之以马。据曰：“吾三督
诸军，再秉节钺，八将禁旅，十总外兵，宠任极矣。今卒
困于此，此吾之死地也，尚安之乎？”乃就帐免胄，西向
稽首，伏剑而死。